בתים מבפנים ירושלים: 5 הבתים שאסור לפספס
חדשות העיצוב // בתים מבפנים ירושלים: 5 הבתים שאסור לפספס
גם אתם מכורים לאירוע האדריכלות והעיצוב השנתי? הנה כמה נקודות ציון שאתם חייבים לעצמכם בסיבוב הירושלמי הקרוב
עוד שנה עברה ושוב חוזר לירושלים בסוף השבוע הקרוב (25 עד 27 באוקטובר 2012) אירוע "בתים מבפנים", חצי שנה לפני ואחרי האירוע הגדול באמת בתל אביב. גם השנה, וגם בירושלים, נפתחים לקהל הרחב בחינם עשרות מבנים פרטיים, ציבוריים, בתי תפילה ומבני ממשל ושוחרי האדריכלות והעיצוב מוזמנים להגיע ולהתרשם. הרשימה ארוכה ומסועפת וכדי לעשות קצת סדר, אספנו עבורכם 5 המלצות לביקורים בבתים אמיתיים ומעוצבים, כאלה שתמיד כיף להציף להם פנימה. מי ברשימה השנה?
למפת הבתים והסיורים המשתתפים בבתים מבפנים ירושלים 2012 גללו לתחתית העמוד
דירת שיכון אירופאית
זוג אדריכלים צעירים שיפצו לעצמם דירה ירושלמית כשחזרו להתגורר כאן אחרי שנים ארוכות באירופה וכך הפכו דירת שיכון ישראלית סטנדרטית משנות השישים למקום שכולו נגיעות של חו"ל, הרבה בזכות עיצוב פנים מוקפד ושימושים משתנים בחללים השונים.
מתי פתוח: הבית פתוח ביום שישי, 26 באוקטובר, בין השעות 9:00-12:00 ואין צורך ברישום מוקדם.
כתובת: שדרות הרצל 114, דירה 30, ירושלים
לכל התמונות וסיור מודרך בדירה לחצו כאן
(צילום: ADMA אדריכלים)
הבית עם המערה: קברים ובוסתן בתוך הבית
הפסל גיורא סגל גר בבית שבנוי ממש מעל מערת קבורה עתיקה מימי בית שני ושופץ בשנה שעברה על ידי האדריכלים הגית אלון ואריאל גור כך שיתאים לצרכים של סגל ומשפחתו. השיפוץ, האתגר שבבנייה מעל מערה והבוסתן המרשים שמסביב לבית הם סיבה מספיק טובה לקפוץ לביקור.
מתי פתוח: הבית פתוח ביום שישי, 26 באוקטובר, בין השעות 9:30-12:30 וביום שבת, 27 באוקטובר, בין השעות 9:30-12:30. הכניסה לסיורים בקבוצות קטנות ועל בסיס כל הקודם זוכה.
כתובת: רחוב רמת מוצא 6, מוצא
בית הבישוף: בזכות המנדט הבריטי
המעון הרשמי בישראל של הבישוף האנגליקני שחי כאן בימי המנדט הבריטי פתוח לקהל הרחב באירוע. מדובר בבית אבן דו קומתי מרשים שאמנם משמש היום חברת בנייה פרטית אבל יעבור בהמשך לדיירים שיחיו ממש כאן, ליד זכרונו של הבישוף, בתוך החללים המרשימים ובגג עם התצפית המדהימה.
מתי פתוח: 5 סיורים פתוחים בני כחצי שעה יתקיימו בבית כשהם מוגבלים ל- 30 המבקרים הראשונים. אין צורך ברישום מוקדם. הסיורים יתקיימו ביום שישי, 26 באוקטובר, בשעות 11:00, 11:30, 12:00, 12:30, 13:00
כתובת: רחוב הנביאים 25, ירושלים
בית הרב גץ: היסטוריה ליד הכותל
בתים פרטיים בעיר העתיקה תמיד מעניינים אותנו, ובייחוד כאלה שממוקמים ברובע היהודי. הנה בית בן לא פחות מ- 500 שנה שהתגורר בו בעשורים האחרונים הרב מאיר יהודה גץ, מי ששימש כרב הכותל. לפני שכבוד הרב התיישב כאן, היה מדובר בבית תלמוד תורה לילדים ספרדיים ועד היום נותרו על הקירות כתובות הקדש חקוקות. שווה ביקור.
מתי פתוח: יום חמישי, 25 באוקטובר, בין השעות 16:00-19:00, יום שישי, 26 באוקטובר, בין השעות 9:00-12:00. הבית פתוח לקבוצות של 25 משתתפים בכל חצי שעה וללא צורך ברישום מוקדם.
כתובת: רחוב בית אל 12, הרובע היהודי
(צילום: באדיבות בתים מבפנים)
בית זיבנברג: מוזיאון עתיק מתחת למטבח
הנה בית שאתם ממש לא רוצים לפספס; מדובר בבית שממוקם ממש בתוך הרובע היהודי ונבנה אחרי מלחמת ששת הימים ממש מעל שרידים ארכיאולוגיים ומקווה עתיק מימי בית ראשון ובית ושני. הדיירים התעקשו לחפור מתחת למקום שבו הם גרים כדי לגלות את מה שמסתתר מתחת לאדמה וכך נוצר חלק תת קרקעי מוזיאוני שמשתלב באופן מדהים בקוטג' האישי שלהם.
מתי פתוח: בבית זיבנברג יתקיימו 2 סיורים ברישום מוקדם ואלו מוגבלים לכמות של 35 משתתפים בסיור. הרשמה באתר האירוע. הסיורים יתקיימו ביום שישי, 26 באוקטובר, בשעות 12:00 ו- 13:00.
כתובת: סמטת בית השואבה 5, הרובע היהודי
מפת אירוע בתים מבפנים ירושלים 2012:
הצג את בתים מבפנים ירושלים 2012 במפה גדולה יותר